text: 
  Pressen er begyndt at lægge mærke til ham. Hans bøger bliver anmeldt.
   Toppen var sidste år, da Jørgen Thorgaard tog en af hans 
  hovedforfattere, Vagn Predbjørn, op i sit tv-magasin om bøger. Og han 
  har haft succes med sin lyrik-bogklub med udsendelse af tre nye 
  digtsamlinger hver anden måned.
  
  Nu er ordet " succes " måske ikke helt det samme for Jørgen 
  Fallesen i Almind som for Gyldendal  -  i hvert fald ikke målt i 
  oplagstal.
  
  Medlemstallet i hans lyrikklub er 15  -  femten  -  og selv om han 
  erkender, at " det tal er ikke noget at skrive hjem om, " så er 
  de femten heller ikke noget, han kimser ad. " De har en vigtig 
  andel i, at serien kan fortsætte trods alt, " siger han. Der er 
  ingen institutioner eller biblioteker blandt abonnenterne, kun 
  enkeltpersoner. Og oplaget er normalt på de 100, inkluderet 
  anmelder-eksemplarer og frieksemplarer til forfatterne. Han omtaler 
  Parzival som en af " brød-artiklerne "  -  og den går der 75 
  eksemplarer af om året stadig væk. Derfor har han også følt sig 
  foranlediget til at genoptrykke den  -  i 100 eksemplarer.
  
  
  
  